Supalterno

Supalterno òf supordinado (spaño: subordinado, hulandes: ondergeschikte) ta referí na un persona ku ta traha bou di outoridat di un otro persona. Literalmente, e término ta 
nifiká ku e ta suheto na outoridat i kòntròl di un superior. 

Den práktika, esaki ta referí na un situashon laboral kaminda un persona ta risibí instrukshon, guia i evaluashon for di un lider òf supervisor. Ora esei ta e kaso ta papia di un relashon di outoridat (hulandés: gezagsverhouding), ku ta un konsepto esensial den leinan laboral di Hulanda i Karibe Hulandes. E relashon di outoridat ta un di e kriterio fundamental pa determiná si tin un kontrato laboral real entre un persona ku ta hasi trabou i esun pa ken e trabou ei ta wòrdu ehersé.

E eksistensia di tal relashon tin konsekuensia importante, spesialmente den e kampo di lei di impuesto, kaminda e rekonesementu di un kontrato di trabou por resulta den obligashon pa paga impuesto riba entrada i impuesto riba salario. Si un relashon di outoridat no ta presente, no ta posibel pa papia di un salario a base di empleo.

E análisis legal ta inkluí e relashon potensial entre un empleado potensial i un agente di retenshon potensial (ku komunmente ta un dunadó di trabou). Solamente si ta kla ku tin outoridat di un riba e otro — ku ta inkluí derechi pa duna instrukshon, supervisá i evaluá — por tin kuestion di empleo formal.

Kategoria:Maneho di Kompania